钦定古今图书集成/明伦汇编/官常典/第265卷 > 文献通考 > 《论学士待制》
## 钦定古今图书集成/明伦汇编/官常典/第265卷 > 文献通考 > 《论学士待制》

按：学士、待制二官，始于唐，皆以处清望儒臣，俾备顾
问。其初既无专职，亦无定员。宋因其制，而以三馆为
储材之地，故职名犹多。元丰《新官制》，其职名之元不
附丽于三省寺监者，皆从废革，然除昭文、集贤二学
士。元丽中书门下省外，独翰林学士一官，在唐以无
所系属，而最为清要，故不可废。而诸学士、待制，则以
其为三馆清流，未欲遽废，故以为朝臣补外加恩之
官，盖有同于阶官，而初无职掌矣。龙图阁为储祖宗
制作之所，故其官视三馆。自后列圣相承，代代有宸
奎之阁，而建官亦如之。于是学士、直学士、待制、直阁
之官，始不可胜计矣。《野处》讥其滥及俗吏、童𫘤，然职
名既多，自不容不滥施也。又所谓学士、直阁者，尊卑
不同，故难概称，于是舍学士、直阁之名而就以所掌
殿阁呼之，遂有丁紫宸、秦天章之称，则以为名称非
便，而改以他殿阁。然所谓“端明”、龙图、显谟、“敷文、焕章”
之类，亦俱非人臣之称谓，流传既久，曰某端明，曰某
龙图，不觉其非宜耳。昭文、集贤，元隶两省，既已叙其
事于各门，殿阁学士、待制与翰林学士，元皆无所附
隶，故叙“殿阁”于《翰林》之后。